  Виталий Пронин 15-тӥ толсуре Тол бабай дораз люкалоз Россиысь выжыкыл геройёсты. Соос Ижысь Шор площадьын пуктэм кызлэсь тылъёссэ ӝуатозы.Ми доры куное вуоз Великий Устюгысь Дед Мороз - Россиысь валтӥсь Тол бабай. Ижысь Шор площадьын сое пумиталоз Шарканысь Тол Бабай. Озьы ик удмурт Тол Бабай куное ӧте вань вын-агайёссэ но – бигер Кыш-Бабаез, мордва Якшам Атяез, карел Паккайнеез, казак Дед Морозэз... Со сяна, Иже вуозы Россиысь  пӧртэм калыкъёслэн выжыкылъёсысьтызы геройёс: Ярославль улосвылысь Переславль-Залесский карысь Берендей Царь, Костромаысь Лымы ныл, Грак ёросысь Котловка гуртысь Яг бабуш.Ваньзы соос 14 часлы люкаськозы Ижысь Шор площадьын, юрттозы Выль ар кызлэсь яркыт тылъёссэ ӝуатыны. Берлогес вань куноос ширтозы Шарканэ, отын калыкен ӵош шулдыръяськозы.Та выллем фестиваль шаерамы 4-тӥзэ ортче ни."УД"  